Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2019/C 428/11)

Denne meddelelse offentliggøres i henhold til artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Barbanza e Iria«

PGI-ES-A1255-AM02

Meddelelsesdato: 11. oktober 2019

BESKRIVELSE OG BEGRUNDELSE FOR DEN GODKENDTE ÆNDRING

1. Ændring af de analytiske grænser

Beskrivelse og begrundelse

I den gældende produktspecifikation er grænserne for indholdet af flygtig syre og indholdet af svovldioxid for restriktive. Det betyder, at en række vine, der er i besiddelse af organoleptiske egenskaber svarende til typiske Barbanza e Iria-vine, ikke er omfattet af den beskyttede geografiske betegnelse.

I den nuværende produktspecifikation er grænsen for indholdet af flygtig syre fastsat til maksimalt 0,80 g/l eddikesyre for alle vine, selv om den menneskelige lugtesans har en noget højere følsomhedstærskel hvad angår disse syrer. Derfor hæves grænsen til maksimalt 0,9 g/l eddikesyre for vine, der sælges samme år, som de fremstilles, og maksimalt 1,0 g/l eddikesyre for vine, som sælges senere end et år efter fremstillingen.

I den nuværende produktspecifikation er grænsen for indholdet af svovldioxid fastsat til 125 mg/l for enkeltdruevine og 150 mg/l for resten af vinene. I de senere år er man i stigende grad begyndt at markedsføre vine fra dette geografiske område med længere lagringstid. Fordi vinenes modningstid er længere, er vinene også udsat for oxidative risici over længere tid. De nuværende grænser gør, at disse vine til tider ikke kan omfattes af den beskyttede geografiske betegnelse på trods af deres gode organoleptiske egenskaber og det forhold, at de i øvrigt opfylder den maksimale lovlige grænse for svovldioxid. Derfor foreslås det at hæve den maksimale grænse for indholdet af svovldioxid til 175 mg/l for hvidvine og 150 mg/l for rødvine.

Disse ændringer i produktspecifikationen er en »standardændring« i henhold til artikel 14 i delegeret forordning (EU) 2019/33.

Punkt 2.a i produktspecifikationen og punkt 1.4 i enhedsdokumentet er blevet ændret.

2. Større udbytte pr. hektar for grønne druesorter

Beskrivelse og begrundelse

Udbyttet pr. hektar for grønne druesorter hæves fra 10 000 til 12 000 kg. Dette skyldes, at de senere års erfaringer viser, at mange parceller er i stand til at give større udbytte end tidligere antaget, uden at det går ud over vinens kvalitet.

Denne ændring i produktspecifikationen er en »standardændring« i henhold til artikel 14 i delegeret forordning (EU) 2019/33.

Punkt 5 i produktspecifikationen og punkt 1.5.2 i enhedsdokumentet er blevet ændret.

3. Tilføjelse af druesort

Beskrivelse og begrundelse

Merenzao føjes til listen over druesorter, da den findes i området, om end i mindre omfang. Det er en drue, der traditionelt er blevet dyrket i Galicien i begrænset omfang på grund af sit ringe udbytte og sin tendens til at rådne. Da der er tale om en druesort med kort modningstid, har den let ved at tilpasse sig de naturlige forhold, der kendetegner den geografiske betegnelse, hvor den modnes under gunstige forhold og udvikler en most af høj kvalitet.

Denne ændring i produktspecifikationen er en »standardændring« i henhold til artikel 14 i delegeret forordning (EU) 2019/33.

Punkt 6 i produktspecifikationen er blevet ændret. Enhedsdokumentet berøres ikke.

ENHEDSDOKUMENT

1. Produktets betegnelse

Barbanza e Iria

2. Type geografisk betegnelse

BGB — beskyttet geografisk betegnelse

3. Kategorier af vinavlsprodukter

1. Vin

4. Beskrivelse af vinen/vinene

VIN — hvidvine, rødvine og enkeltdruevine

Vinene er lette, klare og lysende med en god dybde i farven. De har en ren og tydelig aroma, der afspejler de råvarer, der er blevet brugt ved fremstillingen, med et moderat niveau af alkohol samt frugt- og blomsteragtige noter. Smagen er blød, frisk, smagfuld og velafbalanceret med en snert af syrlighed.

Indholdet af alkohol skal være mindst 11 % i enkeltdruevine.

Det maksimale indhold af flygtig syre i vine, der sælges efter mindst et års lagring: 16,66 meq/l.

Det maksimale svovlindhold for hvidvine: 175 mg/l.

Generelle analytiske kendetegn Totalt alkoholindhold, maksimum (i % vol.) Virkeligt alkoholindhold, minimum (i % vol.) 10 Totalt syreindhold, minimum 5 g/l udtrykt i vinsyre Indhold af flygtig syre, maksimum (i milliækvivalenter/l) 15 Totalt indhold af svovldioxid, maksimum (i mg/l) 150

5. Vinfremstillingspraksis

a. Væsentlige ønologiske fremgangsmåder

Særlig ønologisk fremgangsmåde

Ekstraktionsudbyttet af mosten, når den er blevet adskilt fra druerne, må ikke overstige 67 liter most pr. 100 kg druer.

b. Maksimalt udbytte

Grønne druesorter

12 000 kg druer pr. hektar

Grønne druesorter

80,4 hektoliter pr. hektar

Blå druesorter

8 000 kg druer pr. hektar

Blå druesorter

53,6 hektoliter pr. hektar

6. Afgrænset geografisk område

Området omfatter kommunerne Boiro, Catoira, Dodro, A Pobra do Caramiñal, Pontecesures, Rianxo, Ribeira og Valga, delkommunerne Camboño, Fruíme og Tállara i kommunen Lousame, delkommunerne Iria Flavia og Padrón i kommunen Padrón samt delkommunerne Baroña, Caamaño, Queiruga, Ribasieira, San Pedro de Muro og Xuño i kommunen Porto do Son.

Hovedparten af det geografiske område ligger i provinsen A Coruña med undtagelse af kommunerne Catoira, Valga og Pontecesures, der tilhører provinsen Pontevedra.

7. Primære druesorter

ALBARIÑO

8. Tilknytning til det geografiske område

Vinene afspejler de klimamæssige og agronomiske forhold samt den menneskelige faktor. Dette kan ses i anvendelsen af velegnede druesorter (hovedsageligt hjemmehørende sorter), udvælgelsen af den bedste jord (leret, dyb og gennemtrængelig jord, der kendetegner det geografiske område) og den rette dyrkningspraksis, herunder podning og opbinding, som foretages manuelt for bedst muligt at sikre tilstrækkelig kontrol med vinfremstillingspotentialet. Disse betingelser gør, at vine produceret i denne region er afbalancerede og harmoniske med fremragende aromatiske karaktertræk og gode konserveringsegenskaber.

9. Yderligere væsentlige betingelser (emballering, mærkning, andre krav)

Retsgrundlag:

National lovgivning.

Type yderligere betingelse:

Emballering i det afgrænsede geografiske område.

Beskrivelse af betingelsen:

Vinene skal fyldes på flasker i det afgrænsede geografiske område, hvor de fremstilles. Transport og aftapning uden for fremstillingsområdet udgør en risiko for kvaliteten af vinen, eftersom den kan udsættes for fænomener som iltudskillelse, udsving i temperaturer mv. Jo længere afstand vinen transporteres, des større er risikoen. Aftapning i oprindelsesområdet gør det muligt at bevare produktets egenskaber og kvalitet. Dette kombineret med den erfaring og dybdegående viden om vinenes særlige egenskaber, som vingårde med den beskyttede geografiske betegnelse Barbanza e Iria har samlet sig gennem årene, gør det nødvendigt at aftappe vinene i oprindelsesområdet for således at bevare alle deres fysisk-kemiske og organoleptiske egenskaber.

Retsgrundlag:

National lovgivning.

Type yderligere betingelse:

Supplerende bestemmelser om mærkning.

Beskrivelse af betingelsen:

Alle flasker forsynes med en nummereret kontroletiket med den geografiske betegnelses logo.

Link til produktspecifikationen

https://mediorural.xunta.gal/fileadmin/arquivos/alimentacion/produtos_calidade/tramitacion/IGP_BARBANZA_e_IRIA_Pliego_de_condiciones_final_julio_2019.pdf

(1) EUT L 9 af 11.1.2019, s. 2.